ORDONANŢĂ DE URGENŢĂ Nr. 6/2009 din 18 februarie 2009

*privind instituirea indemnizaţiei sociale pentru pensionari*

*Text în vigoare începând cu data de 15 decembrie 2021*

*REALIZATOR: COMPANIA DE INFORMATICĂ NEAMŢ*

*Text actualizat prin produsul informatic legislativ LEX EXPERT în baza actelor normative modificatoare, publicate în Monitorul Oficial al României, Partea I, până la 15 decembrie 2021.*

***Act de bază***

**#B**: *Ordonanţa de urgenţă a Guvernului nr. 6/2009, publicată în Monitorul Oficial al României, Partea I, nr. 107 din 23 februarie 2009*

***Acte modificatoare***

**#M15**: *Ordonanţa de urgenţă a Guvernului nr. 125/2021*

**#M14**: *Ordonanţa de urgenţă a Guvernului nr. 135/2020*

**#M13**: *Ordonanţa de urgenţă a Guvernului nr. 114/2018*

**#M12**: *Ordonanţa de urgenţă a Guvernului nr. 82/2017*

**#M11**: *Legea nr. 96/2017*

**#M10**: *Ordonanţa de urgenţă a Guvernului nr. 2/2017*

**#M9**: *Legea nr. 339/2015*

**#M8**: *Ordonanţa de urgenţă a Guvernului nr. 57/2015*

**#M7**: *Legea nr. 186/2014*

**#M6**: *Legea nr. 356/2013*

**#M5**: *Legea nr. 5/2013*

**#M4**: *Legea nr. 293/2011*

**#M3**: *Legea nr. 286/2010*

**#M2**: *Legea nr. 118/2010*

**#M1**: *Legea nr. 11/2010*

*Modificările şi completările efectuate prin actele normative enumerate mai sus sunt scrise cu font italic. În faţa fiecărei modificări sau completări este indicat actul normativ care a efectuat modificarea sau completarea respectivă, în forma* ***#M1****,* ***#M2*** *etc.*

**#CIN**

***NOTE:***

***1.*** *Titlul actului normativ a fost modificat conform art. II pct. 1 din Ordonanţa de urgenţă a Guvernului nr. 125/2021 (****#M15****).*

***2.*** *Ordonanţa de urgenţă a Guvernului nr. 6/2009 a fost aprobată prin Legea nr. 196/2009.*

***3.*** *Reproducem mai jos prevederile art. IV din Ordonanţa de urgenţă a Guvernului nr. 92/2016, cu modificările ulterioare.*

**#M11**

*"ART. IV*

*(1) Drepturile băneşti acordate în temeiul Legii nr. 49/1991 privind acordarea de indemnizaţii şi sporuri invalizilor, veteranilor şi văduvelor de război, cu modificările şi completările ulterioare, al Legii nr. 44/1994 privind veteranii de război, precum şi unele drepturi ale invalizilor şi văduvelor de război, republicată, cu modificările şi completările ulterioare, şi al Legii nr. 49/1999 privind pensiile I.O.V.R., cu modificările şi completările ulterioare, şi plătite prin casele de pensii/casele de pensii sectoriale, nu se au în vedere la acordarea indemnizaţiei sociale pentru pensionari reglementată de Ordonanţa de urgenţă a Guvernului nr. 6/2009 privind instituirea pensiei sociale minime garantate, aprobată prin Legea nr. 196/2009, cu modificările ulterioare.*

*(2) Prevederile alin. (1) se aplică începând cu data de întâi a lunii următoare celei în care intră în vigoare legea de aprobare a prezentei ordonanţe de urgenţă."*

**#B**

Luând în considerare că printre obiectivele prioritare stabilite în cadrul Programului de guvernare pentru perioada 2009 - 2012 se numără şi introducerea pensiei sociale minime ca măsură de reducere a sărăciei şi de îmbunătăţire a standardului de viaţă al populaţiei,

având în vedere că nivelul unor pensii din sistemul public se situează încă sub nivelul veniturilor care să permită beneficiarilor un trai decent,

ţinând seama de necesitatea de a îmbunătăţi sistemul de protecţie socială în concordanţă cu priorităţile naţionale, astfel încât să fie încurajată solidaritatea cu persoanele cele mai vulnerabile,

în scopul de a evita excluderea socială a unei părţi dintre pensionarii sistemului public de pensii, care reprezintă o categorie defavorizată de persoane în contextul crizei economice actuale, şi pentru asigurarea unui venit minim de subzistenţă, avându-se în vedere situaţia economică şi socială din România,

având în vedere categoria specială de persoane care face obiectul acestei măsuri, constituită din beneficiari ai sistemului public de pensii, ale căror venituri se situează sub limita minimă, dincolo de care pot interveni marginalizarea socială şi sărăcia,

în temeiul art. 115 alin. (4) din Constituţia României, republicată,

Guvernul României adoptă prezenta ordonanţă de urgenţă.

ART. 1

(1) Începând cu data intrării în vigoare a prevederilor prezentei ordonanţe de urgenţă se instituie pensia socială minimă garantată\*).

(2) Începând cu anul 2010, nivelul indemnizaţiei sociale pentru pensionari se stabileşte, anual, prin legea bugetului de stat\*\*) şi poate fi doar majorat prin legile de rectificare a bugetului de stat, în raport cu evoluţia indicatorilor macroeconomici şi cu resursele financiare.

(3) Pentru anul 2009, nivelul pensiei sociale minime garantate\*) este de 300 lei începând cu data de 1 aprilie 2009 şi de 350 lei începând cu data de 1 octombrie 2009.

**#M15**

*(4) Prin excepţie de la prevederile alin. (2), începând cu data de 1 ianuarie 2022, nivelul indemnizaţiei sociale pentru pensionari este de 1.000 lei.*

**#CIN**

***\*)*** *Conform art. 7 alin. (1) din Legea nr. 118/2010 (****#M2****), în cuprinsul actelor normative în vigoare, sintagma "pensie socială minimă garantată" se înlocuieşte cu sintagma "indemnizaţie socială pentru pensionari".*

***\*\*)*** *Conform art. 41 din Ordonanţa de urgenţă a Guvernului nr. 135/2020 (****#M14****), începând cu 1 septembrie 2020 nivelul indemnizaţiei sociale pentru pensionari, prevăzută de Ordonanţa de urgenţă a Guvernului nr. 6/2009, este de 800 lei.*

**#M8**

ART. 2

*(1) Beneficiază de indemnizaţia socială pentru pensionari, pensionarii sistemului public de pensii şi pensionarii sistemului militar de pensii cu domiciliul în România, indiferent de data înscrierii la pensie, dacă nivelul cuantumului pensiei, cuvenit sau aflat în plată, se situează sub nivelul indemnizaţiei sociale pentru pensionari.*

**#B**

(2) Indemnizaţia socială pentru pensionari se determină ca diferenţă între nivelul prevăzut la art. 1 şi nivelul cuantumului pensiei cuvenit sau aflat în plată, stabilit în conformitate cu Legea nr. 19/2000\*) privind sistemul public de pensii şi alte drepturi de asigurări sociale, cu modificările şi completările ulterioare.

**#M8**

*(3) Diferenţa prevăzută la alin. (2) se suportă de la bugetul de stat, prin bugetul Ministerului Muncii, Familiei, Protecţiei Sociale şi Persoanelor Vârstnice, respectiv prin bugetele Ministerului Apărării Naţionale, Ministerului Afacerilor Interne şi al Serviciului Român de Informaţii.*

**#B**

(4) În cazul pensionarilor care beneficiază de pensie de urmaş, indemnizaţia socială pentru pensionari, calculată potrivit prevederilor alin. (2), se acordă fiecărui urmaş în parte.

**#CIN**

***\*)*** *Legea nr. 19/2000 a fost abrogată. A se vedea Legea nr. 263/2010.*

**#B**

ART. 3

(1) În situaţia persoanelor care beneficiază, prin cumul, atât de unul sau mai multe drepturi de pensie din sistemul public, cât şi de pensie din sisteme neintegrate acestuia, precum şi de drepturi stabilite şi plătite de sistemul public de pensii în baza unor legi speciale, la acordarea indemnizaţiei sociale pentru pensionari se are în vedere nivelul cuantumurilor însumate ale tuturor acestor venituri.

(2) Indemnizaţia socială pentru pensionari se acordă numai în situaţia în care veniturile prevăzute la alin. (1), însumate, se situează sub nivelul prevăzut la art. 1.

ART. 4

Drepturile acordate potrivit prevederilor prezentei ordonanţe de urgenţă cu titlu de indemnizaţie socială pentru pensionari se stabilesc şi se plătesc de către Casa Naţională de Pensii şi Alte Drepturi de Asigurări Sociale, prin casele teritoriale de pensii, şi se evidenţiază distinct pe talonul de pensie.

ART. 5

Prevederile prezentei ordonanţe de urgenţă se completează cu cele ale Legii nr. 19/2000\*), cu modificările şi completările ulterioare.

**#CIN**

***\*)*** *Legea nr. 19/2000 a fost abrogată. A se vedea Legea nr. 263/2010.*

**#M8**

ART. 6

*(1) Sistemele de asigurări sociale neintegrate sistemului public de pensii vor pune la dispoziţia Casei Naţionale de Pensii Publice şi la dispoziţia caselor sectoriale de pensii ale Ministerului Apărării Naţionale, Ministerului Afacerilor Interne şi Serviciului Român de Informaţii toate informaţiile necesare solicitate de aceasta în vederea aplicării prevederilor prezentei ordonanţe de urgenţă.*

*(2) Procedura, tipurile de informaţii, termenele şi modalităţile concrete de comunicare se vor stabili prin protocol încheiat între Casa Naţională de Pensii Publice şi la dispoziţia caselor sectoriale de pensii ale Ministerului Apărării Naţionale, Ministerului Afacerilor Interne şi Serviciului Român de Informaţii şi fiecare dintre sistemele de asigurări sociale neintegrate sistemului public de pensii.*

**#B**

ART. 7

Prezenta ordonanţă de urgenţă intră în vigoare începând cu luna aprilie 2009.

**#CIN**

***NOTĂ:***

*Reproducem mai jos prevederile art. 7 din Legea nr. 118/2010 (****#M2****).*

**#M2**

*"ART. 7*

*(1) De la data intrării în vigoare a prezentei legi, în cuprinsul actelor normative în vigoare, sintagma «pensie socială minimă garantată» se înlocuieşte cu sintagma «indemnizaţie socială pentru pensionari».*

*(2) De la data intrării în vigoare a prezentei legi, nivelul indemnizaţiei sociale pentru pensionari, acordată potrivit Ordonanţei de urgenţă a Guvernului nr. 6/2009 privind instituirea pensiei sociale minime garantate, aprobată prin Legea nr. 196/2009, nu va fi mai mică de 350 lei.*

*(3) De la data intrării în vigoare a prezentei legi, nivelul indemnizaţiei sociale pentru pensionari prevăzute la alin. (2) se stabileşte anual, prin legile bugetare, şi poate fi modificat, în raport cu evoluţia indicatorilor macroeconomici şi cu resursele financiare."*

**#B**

---------------