ORDIN Nr. 3329/2018 din 14 martie 2018

privind stabilirea cuantumului burselor pentru studenţii doctoranzi înmatriculaţi la studii universitare de doctorat finanţate de la bugetul de stat cu bursă, la forma de învăţământ cu frecvenţă, în instituţiile de învăţământ superior de stat

*Text în vigoare începând cu data de 10 ianuarie 2023*

*REALIZATOR: COMPANIA DE INFORMATICĂ NEAMŢ*

*Text actualizat prin produsul informatic legislativ LEX EXPERT în baza actelor normative modificatoare, publicate în Monitorul Oficial al României, Partea I, până la 10 ianuarie 2023.*

***Act de bază***

**#B**: *Ordinul ministrului educaţiei naţionale nr. 3329/2018, publicat în Monitorul Oficial al României, Partea I, nr. 297 din 3 aprilie 2018*

***Acte modificatoare***

**#M1**: *Ordinul ministrului educaţiei nr. 6452/2022*

*Modificările şi completările efectuate prin actul modificator sunt scrise cu font italic. În faţa fiecărei modificări sau completări este indicat actul normativ care a efectuat modificarea sau completarea respectivă, în forma* ***#M1****.*

**#B**

În temeiul art. 160, 164, art. 174 alin. (3), art. 193 alin. (7), art. 216, art. 219 alin. (2) şi al art. 223 din Legea educaţiei naţionale nr. 1/2011, cu modificările şi completările ulterioare,

având în vedere prevederile art. 23, 37, 40, 53 şi 54 din Codul studiilor universitare de doctorat, aprobat prin Hotărârea Guvernului nr. 681/2011, cu modificările şi completările ulterioare,

în temeiul Hotărârii Guvernului nr. 26/2017\*) privind organizarea şi funcţionarea Ministerului Educaţiei Naţionale, cu modificările ulterioare,

**ministrul educaţiei naţionale** emite prezentul ordin.

**#CIN**

***\*)*** *Hotărârea Guvernului nr. 26/2017 a fost abrogată. A se vedea Hotărârea Guvernului nr. 369/2021.*

**#B**

ART. 1

(1) Se acordă burse doctorale pentru studenţii doctoranzi înmatriculaţi la studii universitare de doctorat finanţate de la bugetul de stat cu bursă, la forma de învăţământ cu frecvenţă, în instituţiile de învăţământ superior de stat.

(2) În conformitate cu prevederile legale în vigoare, fondul pentru alocarea burselor doctorale din bugetul alocat Ministerului Educaţiei Naţionale se constituie în funcţie de numărul de studenţi doctoranzi, cetăţeni români sau cetăţeni ai celorlalte state membre ale Uniunii Europene, ai statelor aparţinând Spaţiului Economic European şi ai Confederaţiei Elveţiene, înmatriculaţi în baza cifrei de şcolarizare, aprobată prin ordin al ministrului educaţiei naţionale.

(3) Bursa doctorală se acordă pe toată durata anului universitar (12 luni).

**#M1**

*(4) Începând cu luna ianuarie 2023, cuantumul alocat pentru constituirea fondului de burse doctorale/lună/pe toată durata anului universitar (12 luni)/student-doctorand este diferenţiat pe ani de studii după cum urmează:*

*a) 1.700 lei pentru studenţii doctoranzi înmatriculaţi în anii I şi II de studii;*

*b) 1.950 lei pentru studenţii doctoranzi înmatriculaţi în anul III de studii;*

*c) 1.950 lei pentru studenţii doctoranzi înmatriculaţi în anul IV de studii doar pentru domeniile medicină, medicină dentară, farmacie şi medicină veterinară.*

**#B**

ART. 2

Instituţiile de învăţământ superior de stat îşi asumă răspunderea privind repartizarea fondului alocat pentru acordarea burselor prevăzute la art. 1.

ART. 3

Direcţia generală învăţământ universitar şi Direcţia generală economică din Ministerul Educaţiei Naţionale, Consiliul Naţional pentru Finanţarea Învăţământului Superior şi instituţiile de învăţământ superior de stat vor duce la îndeplinire prevederile prezentului ordin.

ART. 4

Prezentul ordin se publică în Monitorul Oficial al României, Partea I.

---------------