HOTĂRÂRE Nr. 5/2022 din 21 iulie 2022

pentru aprobarea Normelor privind acordarea mandatelor de reprezentare preşedinţilor filialelor teritoriale ale Colegiului Psihologilor din România

EMITENT: COLEGIUL PSIHOLOGILOR DIN ROMÂNIA

PUBLICATĂ ÎN: MONITORUL OFICIAL NR. 789 din 9 august 2022

Având în vedere:

- dispoziţiile Legii nr. 213/2004 privind exercitarea profesiei de psiholog cu drept de liberă practică, înfiinţarea, organizarea şi funcţionarea Colegiului Psihologilor din România, cu modificările ulterioare;

- dispoziţiile Normelor metodologice de aplicare a Legii nr. 213/2004 privind exercitarea profesiei de psiholog cu drept de liberă practică, înfiinţarea, organizarea şi funcţionarea Colegiului Psihologilor din România, aprobate prin Hotărârea Guvernului nr. 788/2005, cu completările ulterioare,

în temeiul art. 59 lit. c) din Regulamentul de organizare şi funcţionare internă al Colegiului Psihologilor din România, aprobat prin Hotărârea Convenţiei naţionale a Colegiului Psihologilor din România nr. 4/2018,

**Consiliul Colegiului Psihologilor din România** hotărăşte:

ART. 1

Se aprobă Normele privind acordarea mandatelor de reprezentare preşedinţilor filialelor teritoriale ale Colegiului Psihologilor din România, prevăzute în anexa care face parte integrantă din prezenta hotărâre.

ART. 2

Prezenta hotărâre se publică în Monitorul Oficial al României, Partea I, şi intră în vigoare la data publicării.

Preşedintele Colegiului Psihologilor din România,

**Constantin-Edmond Cracsner**

Bucureşti, 21 iulie 2022.

Nr. 5.

ANEXĂ

**NORME**

**privind acordarea mandatelor de reprezentare preşedinţilor filialelor teritoriale ale Colegiului Psihologilor din România**

ART. 1

Prezentele norme privind acordarea mandatelor de reprezentare preşedinţilor filialelor teritoriale ale Colegiului Psihologilor din România sunt elaborate în conformitate cu prevederile Legii nr. 213/2004 privind exercitarea profesiei de psiholog cu drept de liberă practică, înfiinţarea, organizarea şi funcţionarea Colegiului Psihologilor din România, cu modificările ulterioare, ale Normelor metodologice de aplicare a Legii nr. 213/2004 privind exercitarea profesiei de psiholog cu drept de liberă practică, înfiinţarea, organizarea şi funcţionarea Colegiului Psihologilor din România, aprobate prin Hotărârea Guvernului nr. 788/2005, cu completările ulterioare, şi ale Regulamentului de organizare şi funcţionare internă al Colegiului Psihologilor din România, aprobat prin Hotărârea Convenţiei naţionale a Colegiului Psihologilor din România nr. 4/2018.

ART. 2

Preşedinţii filialelor teritoriale reprezintă filialele teritoriale ale Colegiului Psihologilor din România în faţa entităţilor de drept public şi privat locale, în limitele mandatului de reprezentare, acordat prin dispoziţie a preşedintelui Colegiului Psihologilor din România, cu respectarea prezentelor norme.

ART. 3

Exercitarea mandatului de reprezentare acordat preşedinţilor filialelor teritoriale se realizează cu respectarea dispoziţiilor Legii nr. 213/2004 privind exercitarea profesiei de psiholog cu drept de liberă practică, înfiinţarea, organizarea şi funcţionarea Colegiului Psihologilor din România, cu modificările ulterioare, ale Normelor metodologice de aplicare a Legii nr. 213/2004 privind exercitarea profesiei de psiholog cu drept de liberă practică, înfiinţarea, organizarea şi funcţionarea Colegiului Psihologilor din România, aprobate prin Hotărârea Guvernului nr. 788/2005, cu completările ulterioare, ale Regulamentului de organizare şi funcţionare internă al Colegiului Psihologilor din România, aprobat prin Hotărârea Convenţiei naţionale a Colegiului Psihologilor din România nr. 4/2018 şi ale actelor normative subsecvente adoptate de către forurile de conducere ale Colegiului Psihologilor din România, ce reglementează profesia de psiholog cu drept de liberă practică.

ART. 4

În exercitarea mandatului de reprezentare, preşedinţii filialelor teritoriale nu pot încheia contracte şi convenţii în numele sau pe seama Colegiului Psihologilor din România.

ART. 5

Înlocuitorul de drept al preşedintelui filialei teritoriale, în caz de indisponibilitate a acestuia, este membrul din comitetul filialei cu vechimea profesională cea mai mare.

---------------