ORDIN Nr. 4738/2022 din 18 august 2022

privind măsuri de aplicare şi corelare a planurilor-cadru de învăţământ pentru clasele a XI-a seral, învăţământ liceal - filiera tehnologică, cu structura anului şcolar 2022 - 2023

EMITENT: MINISTERUL EDUCAŢIEI

PUBLICAT ÎN: MONITORUL OFICIAL NR. 867 din 2 septembrie 2022

Având în vedere prevederile:

- art. 33 alin. (2), art. 64 alin. (2) şi ale art. 65 alin. (1) din Legea educaţiei naţionale nr. 1/2011, cu modificările şi completările ulterioare;

- Ordinului ministrului educaţiei nr. 3.505/2022 privind structura anului şcolar 2022 - 2023;

- Ordinului ministrului educaţiei, cercetării, tineretului şi sportului nr. 3.081/2010 privind aprobarea planului-cadru de învăţământ pentru clasa a X-a, ciclul inferior al liceului, filiera tehnologică, învăţământ de zi şi învăţământ seral;

- Ordinului ministrului educaţiei şi cercetării nr. 4.051/2006\*) cu privire la aprobarea Planurilor-cadru de învăţământ pentru învăţământul seral;

- Ordinului ministrului educaţiei, cercetării, tineretului şi sportului nr. 3.753/2011 privind aprobarea unor măsuri tranzitorii în sistemul naţional de învăţământ, cu modificările ulterioare,

în baza prevederilor art. 13 alin. (3) din Hotărârea Guvernului nr. 369/2021 privind organizarea şi funcţionarea Ministerului Educaţiei, cu modificările şi completările ulterioare,

**ministrul educaţiei** emite prezentul ordin.

------------

\*) Ordinul ministrului educaţiei şi cercetării nr. 4.051/2006 nu a fost publicat în Monitorul Oficial al României, Partea I.

ART. 1

În anul şcolar 2022 - 2023, pentru clasa a XI-a ciclul inferior al liceului - filiera tehnologică învăţământ seral, a cărui plan-cadru de învăţământ în vigoare prevede un număr de 14 săptămâni, se aprobă organizarea procesului de învăţământ cu menţinerea structurii şi a numărului total de ore/săptămână, până la data de 16 decembrie 2022, corelat cu structura anului şcolar 2022 - 2023, aprobată prin Ordinul ministrului educaţiei nr. 3.505/2022.

ART. 2

În anul şcolar 2022 - 2023, pentru clasele a XI-a ciclul superior al liceului - filiera tehnologică învăţământ seral, ale căror planuri-cadru de învăţământ în vigoare prevăd un număr de 18 săptămâni, se aprobă organizarea procesului de învăţământ cu menţinerea structurii şi a numărului total de ore/săptămână, începând cu data de 9 ianuarie 2023, cu respectarea vacanţelor, corelat cu structura anului şcolar 2022 - 2023, aprobată prin Ordinul ministrului educaţiei nr. 3.505/2022.

ART. 3

În anul şcolar 2022 - 2023, pentru clasele a XI-a ciclul superior al liceului - filiera tehnologică învăţământ seral, ale căror planuri-cadru de învăţământ în vigoare nu prevăd alocare de discipline de cultură tehnică, în perioadele dedicate programelor "Şcoala altfel" şi "Săptămâna verde" se vor organiza activităţi specifice a căror planificare se află la decizia unităţii de învăţământ, corelat cu art. 4 alin. (1) din Ordinul ministrului educaţiei nr. 3.505/2022.

ART. 4

Direcţiile de specialitate din cadrul Ministerului Educaţiei, inspectoratele şcolare judeţene/al municipiului Bucureşti şi unităţile de învăţământ profesional şi tehnic duc la îndeplinire prevederile prezentului ordin.

ART. 5

Prezentul ordin se publică în Monitorul Oficial al României, Partea I.

p. Ministrul educaţiei,

**Gigel Paraschiv,**

secretar de stat

Bucureşti, 18 august 2022.

Nr. 4.738.

---------------