LEGE Nr. 350/2022 din 12 decembrie 2022

privind instituirea Zilei sportului românesc în prima duminică din luna iunie

EMITENT: PARLAMENTUL ROMÂNIEI

PUBLICATĂ ÎN: MONITORUL OFICIAL NR. 1196 din 13 decembrie 2022

**Parlamentul României** adoptă prezenta lege.

ART. 1

Se instituie Ziua sportului românesc în prima zi de duminică din luna iunie.

ART. 2

(1) Ministerul Sportului, Muzeul Sportului şi direcţiile judeţene de sport, respectiv Direcţia pentru Sport a Municipiului Bucureşti, în colaborare cu autorităţile administraţiei publice locale, organizează anual, de Ziua sportului românesc, în fiecare reşedinţă de judeţ şi în municipiul Bucureşti, programe şi manifestări publice.

(2) Programele şi manifestările publice prevăzute la alin. (1) promovează sportul de masă, sportul de performanţă, sportul pentru persoanele cu dizabilităţi, beneficiile unui stil de viaţă activ şi sănătos, realizările internaţionale ale României pe plan sportiv şi sportivii care au avut un aport semnificativ în acestea.

ART. 3

(1) Finanţarea evenimentelor dedicate Zilei sportului românesc se face de către Ministerul Sportului din bugetul de stat, în limita fondurilor disponibile prevăzute în acest sens.

(2) Autorităţile administraţiei publice locale sprijină material sau logistic organizarea şi desfăşurarea programelor şi manifestărilor publice prevăzute la art. 2, în limita fondurilor disponibile prevăzute în acest sens.

(3) Autorităţile administraţiei publice locale pun la dispoziţie, cu titlu gratuit, bazele sportive aflate în administrare sau în folosinţă gratuită, cu ocazia desfăşurării evenimentelor dedicate Zilei sportului românesc.

Această lege a fost adoptată de Parlamentul României, cu respectarea prevederilor art. 75 şi ale art. 76 alin. (2) din Constituţia României, republicată.

p. PREŞEDINTELE CAMEREI DEPUTAŢILOR,

**VASILE-DANIEL SUCIU**

p. PREŞEDINTELE SENATULUI,

**ALINA-ŞTEFANIA GORGHIU**

Bucureşti, 12 decembrie 2022.

Nr. 350.

---------------