ORDIN Nr. 6391/2022 din 12 decembrie 2022

privind aprobarea cuantumului taxei de participare la cursul de iniţiere în limba română, respectiv la sesiunea de evaluare a competenţelor lingvistice în limba română pentru străinii adulţi care au dobândit un drept de şedere în România, precum şi pentru cetăţenii statelor membre ale Uniunii Europene şi ale Spaţiului Economic European şi cetăţenii Confederaţiei Elveţiene

EMITENT: MINISTERUL EDUCAŢIEI

PUBLICAT ÎN: MONITORUL OFICIAL NR. 1261 din 28 decembrie 2022

Având în vedere:

- prevederile art. 35^1 alin. (1) şi art. 35^2 alin. (4) - (6) din Ordonanţa Guvernului nr. 44/2004 privind integrarea socială a străinilor care au dobândit protecţie internaţională sau un drept de şedere în România, precum şi a cetăţenilor statelor membre ale Uniunii Europene, Spaţiului Economic European şi a cetăţenilor Confederaţiei Elveţiene, aprobată cu modificări prin Legea nr. 185/2004, cu modificările şi completările ulterioare;

- prevederile art. 39 alin. (5) din Normele metodologice de aplicare a Ordonanţei Guvernului nr. 44/2004 privind integrarea socială a străinilor care au dobândit protecţie internaţională sau un drept de şedere în România, precum şi a cetăţenilor statelor membre ale Uniunii Europene, Spaţiului Economic European şi a cetăţenilor Confederaţiei Elveţiene, aprobate prin Hotărârea Guvernului nr. 945/2020;

- prevederile art. 10 alin. (1), (6) şi (7) şi prevederile art. 18 alin. (1), (3) şi (4) din anexa nr. 1 la Ordinul ministrului educaţiei nr. 6.129/2022 pentru aprobarea metodologiei privind organizarea şi desfăşurarea cursului de iniţiere în limba română şi a procedurii privind elaborarea, aprobarea şi distribuirea programelor şi manualelor cursului de iniţiere în limba română pentru străinii adulţi care au dobândit o formă de protecţie internaţională sau un drept de şedere în România, precum şi pentru cetăţenii statelor membre ale Uniunii Europene şi ale Spaţiului Economic European şi cetăţenii Confederaţiei Elveţiene;

- Referatul de aprobare nr. 2.737 din 24.11.2022 pentru aprobarea cuantumului taxei de participare la cursul de iniţiere în limba română, respectiv la sesiunea de evaluare a competenţelor lingvistice în limba română pentru străinii adulţi care au dobândit un drept de şedere în România, precum şi pentru cetăţenii statelor membre ale Uniunii Europene şi ale Spaţiului Economic European şi cetăţenii Confederaţiei Elveţiene;

- în temeiul prevederilor art. 13 alin. (3) din Hotărârea Guvernului nr. 369/2021 privind organizarea şi funcţionarea Ministerului Educaţiei, cu modificările şi completările ulterioare,

**ministrul educaţiei** emite prezentul ordin.

ART. 1

(1) Se aprobă cuantumul taxei privind participarea la cursul de iniţiere în limba română, respectiv la sesiunea de evaluare a competenţelor lingvistice în limba română pentru străinii adulţi care au dobândit un drept de şedere în România, precum şi pentru cetăţenii statelor membre ale Uniunii Europene şi ale Spaţiului Economic European şi cetăţenii Confederaţiei Elveţiene.

(2) Cuantumul taxei pentru străinii care au dobândit un drept de şedere în România, precum şi pentru cetăţenii statelor membre ale Uniunii Europene şi ale Spaţiului Economic European şi cetăţenii Confederaţiei Elveţiene, care participă la cursul de iniţiere în limba română şi la sesiunea de evaluare a competenţelor lingvistice în limba română, este în valoare de 4.000 lei.

(3) Cuantumul taxei pentru străinii care au dobândit un drept de şedere în România, precum şi pentru cetăţenii statelor membre ale Uniunii Europene şi ale Spaţiului Economic European şi cetăţenii Confederaţiei Elveţiene, care participă doar la sesiunea de evaluare a competenţelor lingvistice în limba română, este în valoare de 400 lei.

ART. 2

Direcţia generală învăţământ preuniversitar şi Direcţia generală management, resurse umane şi reţea şcolară din cadrul Ministerului Educaţiei, inspectoratele şcolare judeţene/inspectoratul şcolar al municipiului Bucureşti şi unităţile de învăţământ preuniversitar duc la îndeplinire prevederile prezentului ordin.

ART. 3

Prezentul ordin se publică în Monitorul Oficial al României, Partea I.

p. Ministrul educaţiei,

**Gigel Paraschiv,**

secretar de stat

Bucureşti, 12 decembrie 2022.

Nr. 6.391.

---------------