INSTRUCŢIUNE Nr. 161/2023 din 5 ianuarie 2023

privind instituirea stării de alertă epidemiologică determinate de gripă

EMITENT: MINISTERUL SĂNĂTĂŢII

PUBLICATE ÎN: MONITORUL OFICIAL NR. 15 din 5 ianuarie 2023

Văzând Referatul Direcţiei generale sănătate publică şi programe de sănătate nr. 161 din 5.01.2023 şi Adresa Institutului Naţional de Sănătate Publică nr. 117 din 4.01.2023,

în temeiul art. 2 alin. (6) şi al art. 5 lit. i) din Legea nr. 95/2006 privind reforma în domeniul sănătăţii, republicată, cu modificările şi completările ulterioare, şi al art. 7 alin. (4) din Hotărârea Guvernului nr. 144/2010 privind organizarea şi funcţionarea Ministerului Sănătăţii, cu modificările şi completările ulterioare,

**ministrul sănătăţii** emite prezenta instrucţiune.

ART. 1

Având în vedere creşterea numărului de cazuri de îmbolnăvire prin gripă şi depăşirea mediei pe 5 sezoane anterioare, se instituie starea de alertă epidemiologică determinată de gripă.

ART. 2

În vederea prevenirii şi limitării îmbolnăvirilor prin gripă şi alte infecţii virale respiratorii, începând cu data prezentei instrucţiuni, la nivelul unităţilor sanitare se aplică următoarele măsuri:

a) limitarea programului de vizită al aparţinătorilor pacienţilor internaţi în unităţile sanitare publice, pe baza analizei efectuate de către direcţia de sănătate publică judeţeană sau a municipiului Bucureşti, conform prevederilor Ordinului ministrului sănătăţii nr. 3.670/2022 privind stabilirea programului de vizite în unităţile sanitare publice;

b) realizarea triajului epidemiologic zilnic pentru personalul medico-sanitar şi auxiliar, cu recomandarea de izolare voluntară la domiciliu a celor depistaţi cu simptomatologie respiratorie sau efectuarea de activităţi ce nu implică interacţiunea cu pacienţii;

c) purtarea echipamentului de protecţie adecvat, respectiv măşti, mănuşi, halate, atât de către vizitatori, cât şi de către personalul medical şi alte persoane care intră în contact cu pacienţii;

d) asigurarea stocurilor de antivirale, în special de către spitalele care internează cazuri de infecţii respiratorii acute;

e) asigurarea instituirii terapiei antivirale specifice imediat după internare la pacienţii care prezintă tablou clinic compatibil cu gripa cu/fără diagnostic de laborator;

f) asigurarea condiţiilor pentru vaccinarea antigripală a personalului medico-sanitar şi auxiliar nevaccinat;

g) asigurarea sau refacerea, după caz, a stocurilor de echipamente de protecţie şi utilizarea corespunzătoare a acestora de către personalul medico-sanitar;

h) asigurarea sau refacerea, după caz, a stocurilor de antiseptice şi dezinfectante, pentru o igienă riguroasă a mâinilor şi a suprafeţelor;

i) respectarea protocoalelor de management al cazului de gripă, al contacţilor şi al focarelor de îmbolnăvire.

ART. 3

La nivelul angajatorilor din toate sectoarele de activitate se recomandă:

a) evitarea aglomerărilor în spaţiile de lucru, acolo unde este posibil;

b) utilizarea măştii de protecţie, dacă aglomeraţia nu poate fi evitată;

c) realizarea unui triaj epidemiologic zilnic şi recomandarea de izolare voluntară la domiciliu a celor depistaţi cu simptomatologie respiratorie;

d) încurajarea vaccinării antigripale a personalului.

ART. 4

Direcţiile de sănătate publică judeţene şi a municipiului Bucureşti vor colabora cu inspectoratele şcolare din teritoriu, în vederea instituirii măsurilor de prevenire a îmbolnăvirilor prin infecţii respiratorii acute şi gripă în unităţile/instituţiile de învăţământ, după cum urmează:

a) realizarea triajului zilnic în colectivităţile şcolare;

b) informarea părinţilor sau aparţinătorilor legali privind semnele şi simptomele infecţiilor respiratorii;

c) asigurarea materialelor necesare pentru dezinfecţia periodică a mâinilor şi suprafeţelor;

d) aerisirea periodică a încăperilor;

e) respectarea etichetei tusei şi strănutului, utilizarea de batiste de unică folosinţă;

f) recomandarea utilizării măştii de protecţie de către cadrele didactice şi, eventual, de către elevi şi studenţi.

ART. 5

Măsuri generale recomandate pentru populaţie sunt:

a) consultarea medicului de familie la apariţia simptomelor respiratorii pentru a stabili indicaţiile terapeutice, izolarea şi eventuale investigaţii suplimentare;

b) adresarea la centrele de evaluare/centrele de permanenţă organizate la nivelul judeţului;

c) respectarea etichetei tusei şi strănutului, utilizarea de batiste de unică folosinţă;

d) menţinerea unei igiene adecvate a mâinilor, în vederea reducerii răspândirii virusului;

e) evitarea aglomeraţiilor, aerisirea spaţiilor închise şi purtarea măştii de protecţie;

f) continuarea vaccinării antigripale, în special pentru populaţia expusă la risc crescut de îmbolnăvire sau complicaţii ale gripei - persoane cu vârsta peste 65 de ani, gravide, persoane imunodeprimate, persoane cu afecţiuni cronice respiratorii sau cardiace.

ART. 6

Direcţiile de sănătate publică judeţene şi a municipiului Bucureşti şi unităţile sanitare duc la îndeplinire prevederile prezentei instrucţiuni.

ART. 7

Prezenta instrucţiune se publică în Monitorul Oficial al României, Partea I.

Ministrul sănătăţii,

**Alexandru Rafila**

Bucureşti, 5 ianuarie 2023.

Nr. 161.

---------------