LEGE Nr. 37/2023 din 11 ianuarie 2023

pentru modificarea şi completarea Legii minelor nr. 85/2003

EMITENT: PARLAMENTUL ROMÂNIEI

PUBLICATĂ ÎN: MONITORUL OFICIAL NR. 36 din 12 ianuarie 2023

**Parlamentul României** adoptă prezenta lege.

ART. I

Legea minelor nr. 85/2003, publicată în Monitorul Oficial al României, Partea I, nr. 197 din 27 martie 2003, cu modificările şi completările ulterioare, se modifică şi se completează după cum urmează:

**1. La articolul 28, după alineatul (2) se introduce un nou alineat, alineatul (2^1), cu următorul cuprins:**

"(2^1) Prin excepţie de la dispoziţiile alin. (2), în cazuri de urgenţă, precum: viituri, precipitaţii care avariază sau distrug poduri, drumuri, obiective economice, gospodării individuale, în scopul refacerii acestora, unităţile administrativ-teritoriale exercită dreptul de exploatare în limita a 2.000 mc agregate minerale, fără eliberarea permisului. Unităţile administrativ-teritoriale sunt obligate să înregistreze avizul de gospodărire a apelor care să ateste situaţia de urgenţă invocată la Agenţia Naţională pentru Resurse Minerale şi la Agenţia Naţională pentru Arii Naturale Protejate/administratorii ariilor naturale protejate de interes naţional şi/sau comunitar, în cazul în care activităţile desfăşurate pot afecta semnificativ ariile naturale protejate, cu cel puţin două zile lucrătoare înainte de data programată pentru începerea exploatării. Unităţile administrativ-teritoriale au obligaţia să raporteze cantitatea de agregate minerale extrase Agenţiei Naţionale pentru Resurse Minerale, în termen de 5 zile de la data încetării exploatării."

**2. La articolul 57, alineatul (2) se modifică şi va avea următorul cuprins:**

"(2) Executarea de activităţi miniere fără permis sau licenţă, cu excepţia cazurilor prevăzute la art. 28 alin. (2^1) şi art. 29, constituie infracţiune şi se pedepseşte cu închisoare de la 6 luni la 3 ani ori cu amendă."

ART. II

Prezenta lege intră în vigoare la 15 zile de la data publicării în Monitorul Oficial al României, Partea I.

Această lege a fost adoptată de Parlamentul României, cu respectarea prevederilor art. 75 şi ale art. 76 alin. (1) din Constituţia României, republicată.

p. PREŞEDINTELE CAMEREI DEPUTAŢILOR,

**VASILE-DANIEL SUCIU**

p. PREŞEDINTELE SENATULUI,

**ALINA-ŞTEFANIA GORGHIU**

Bucureşti, 11 ianuarie 2023.

Nr. 37.

---------------