DECIZIE Nr. 46/2023 din 17 februarie 2023

privind constituirea, organizarea şi funcţionarea Comitetului interministerial pentru prevenirea şi combaterea abandonului şcolar

EMITENT: PRIM-MINISTRUL

PUBLICATĂ ÎN: MONITORUL OFICIAL NR. 138 din 17 februarie 2023

În temeiul art. 29 şi art. 34 alin. (1) din Ordonanţa de urgenţă a Guvernului nr. 57/2019 privind Codul administrativ, cu modificările şi completările ulterioare,

**prim-ministrul** emite prezenta decizie.

ART. 1

(1) Se înfiinţează Comitetul interministerial pentru prevenirea şi combaterea abandonului şcolar, denumit în continuare Comitetul, organism fără personalitate juridică, cu caracter consultativ.

(2) Comitetul este coordonat de domnul Valentin-Sorin Costreie, consilier de stat în cadrul Cancelariei Prim-Ministrului.

(3) Ministerele şi celelalte instituţii publice care fac parte din Comitet sunt prevăzute în anexa nr. 1 şi sunt reprezentate la nivel de secretar de stat, desemnaţi în acest scop.

(4) La şedinţele Comitetului participă, în calitate de invitaţi permanenţi, entităţile prevăzute în anexa nr. 2, care sunt reprezentate de către conducătorii acestora.

(5) La şedinţele Comitetului pot participa, în calitate de invitaţi, reprezentanţi ai altor entităţi de drept public sau privat, din ţară şi din străinătate, care desfăşoară activităţi relevante în domeniu.

ART. 2

Comitetul are ca obiectiv elaborarea unor propuneri de politici publice, programe naţionale şi proiecte de acte normative pentru prevenirea şi combaterea abandonului şcolar.

ART. 3

În vederea îndeplinirii obiectivului prevăzut la art. 2, Comitetul are următoarele atribuţii:

a) identificarea şi monitorizarea implementării soluţiilor necesare pentru prevenirea şi combaterea efectelor factorilor de risc asociaţi abandonului şcolar, precum: factorii individuali sau de familie, factorii de la nivelul şcolii, factorii de la nivelul comunităţii, factorii instituţionali, precum şi ai oricăror alţi factori asociaţi abandonului şcolar;

b) analiza impactului factorilor de risc asociaţi abandonului şcolar şi identificarea soluţiilor optime de sprijinire a programelor naţionale de prevenire şi combatere a abandonului şcolar aflate deja în derulare;

c) propunerea de noi programe naţionale de sprijin, atât în vederea prevenirii şi combaterii abandonului şcolar, cât şi în vederea reintegrării şcolare a copiilor şi tinerilor care au abandonat şcoala.

ART. 4

Comitetul prezintă periodic prim-ministrului informări privind îndeplinirea obiectivului şi exercitarea atribuţiilor prevăzute în prezenta decizie.

ART. 5

(1) Secretariatul Comitetului este asigurat de cabinetul consilierului de stat coordonator din cadrul Cancelariei Prim-Ministrului.

(2) Comitetul se reuneşte în şedinţe lunare sau ori de câte ori este necesar, la solicitarea coordonatorului sau a oricărui membru, prin grija secretariatului.

(3) Comitetul îşi desfăşoară activitatea potrivit regulamentului de organizare şi funcţionare, aprobat în prima şedinţă de lucru.

ART. 6

Anexele nr. 1 şi 2 fac parte integrantă din prezenta decizie.

PRIM-MINISTRU

**NICOLAE-IONEL CIUCĂ**

Contrasemnează:

Secretarul general al Guvernului,

**Marian Neacşu**

Bucureşti, 17 februarie 2023.

Nr. 46.

ANEXA 1

**COMPONENŢA**

**Comitetului interministerial pentru prevenirea şi combaterea abandonului şcolar**

1. Cancelaria Prim-Ministrului

2. Ministerul Educaţiei

3. Ministerul Familiei, Tineretului şi Egalităţii de Şanse

4. Ministerul Muncii şi Solidarităţii Sociale

5. Ministerul Sănătăţii

6. Ministerul Justiţiei

7. Ministerul Finanţelor

8. Ministerul Cercetării, Inovării şi Digitalizării

9. Autoritatea Naţională pentru Protecţia Drepturilor Copilului şi Adopţie

ANEXA 2

**ENTITĂŢILE**

**care au calitate de invitaţi permanenţi ai Comitetului interministerial pentru prevenirea şi combaterea cauzelor şi efectelor abandonului şcolar**

1. Confederaţia Naţională pentru Antreprenoriat Feminin

2. Asociaţia Comunelor din România

3. Asociaţia Oraşelor din România

4. Asociaţia pentru Valori în Educaţie

5. Asociaţia Samas - SĂnătate pentru MAme şi Sugari

6. Fundaţia pentru Educaţie şi Vocaţie

7. Federaţia Patronatelor pentru Educaţie şi Antreprenoriat Social

8. UNICEF

9. Consiliul Naţional al Elevilor

10. Federaţia Naţională a Asociaţiilor de Părinţi

11. Asociaţia Părinţilor Isteţi

12. Asociaţia Fii Om

---------------