ORDIN Nr. 4366/2023 din 30 mai 2023

privind pilotarea evaluării digitalizate a lucrărilor scrise din cadrul evaluării naţionale pentru absolvenţii clasei a VIII-a şi al examenului naţional de bacalaureat - 2023

*Text în vigoare începând cu data de 15 iunie 2023*

*REALIZATOR: COMPANIA DE INFORMATICĂ NEAMŢ*

*Text actualizat prin produsul informatic legislativ LEX EXPERT în baza actelor normative modificatoare, publicate în Monitorul Oficial al României, Partea I, până la 15 iunie 2023.*

***Act de bază***

**#B**: *Ordinul ministrului educaţiei nr. 4366/2023, publicat în Monitorul Oficial al României, Partea I, nr. 493 din 7 iunie 2023*

***Acte modificatoare***

**#M1**: *Ordinul ministrului educaţiei nr. 4480/2023*

*Modificările şi completările efectuate prin actul modificator sunt scrise cu font italic. În faţa fiecărei modificări sau completări este indicat actul normativ care a efectuat modificarea sau completarea respectivă, în forma* ***#M1****.*

**#B**

Având în vedere:

- prevederile art. 94 alin. (2) lit. e) din Legea educaţiei naţionale nr. 1/2011, cu modificările şi completările ulterioare;

- prevederile Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor);

- prevederile Ordinului ministrului educaţiei, cercetării, tineretului şi sportului nr. 3.753/2011 privind aprobarea unor măsuri tranzitorii în sistemul naţional de învăţământ, cu modificările ulterioare;

- prevederile art. 9 din Ordinul ministrului educaţiei nr. 5.241/2022 privind organizarea şi desfăşurarea evaluării naţionale pentru absolvenţii clasei a VIII-a, în anul şcolar 2022 - 2023, cu completările ulterioare;

- prevederile art. 10 din Ordinul ministrului educaţiei nr. 5.242/2022 privind organizarea şi desfăşurarea examenului naţional de bacalaureat - 2023, cu modificările şi completările ulterioare;

- Referatul de aprobare nr. 968 din 5.05.2023 referitor la proiectul de ordin al ministrului educaţiei privind pilotarea evaluării digitalizate a lucrărilor scrise din cadrul evaluării naţionale pentru absolvenţii clasei a VIII-a şi al examenului naţional de bacalaureat - 2023;

în temeiul prevederilor art. 13 alin. (3) din Hotărârea Guvernului nr. 369/2021 privind organizarea şi funcţionarea Ministerului Educaţiei, cu modificările şi completările ulterioare,

**ministrul educaţiei** emite prezentul ordin.

**#M1**

ART. 1

*Se aprobă pilotarea evaluării digitalizate a lucrărilor scrise din cadrul evaluării naţionale pentru absolvenţii clasei a VIII-a, utilizând aplicaţia informatică dedicată pilotării evaluării digitalizate a examenelor naţionale, în anul şcolar 2022 - 2023, pentru candidaţii înscrişi în judeţul Dâmboviţa.*

**#M1**

ART. 2

*Se aprobă pilotarea evaluării lucrărilor scrise din cadrul examenului naţional de bacalaureat - 2023, utilizând aplicaţia informatică dedicată pilotării evaluării digitalizate a examenelor naţionale în anul şcolar 2022 - 2023, pentru candidaţii înscrişi în judeţul Călăraşi.*

**#B**

ART. 3

(1) Modalitatea de organizare şi desfăşurare a evaluării digitalizate a lucrărilor scrise provenind din judeţele menţionate la art. 1 şi 2 se stabileşte prin proceduri elaborate de Ministerul Educaţiei, în termen de 15 zile de la intrarea în vigoare a prezentului ordin.

(2) Pentru evaluarea lucrărilor scrise din cadrul pilotării evaluării digitalizate în judeţele menţionate la alin. (1) pot fi numiţi profesori evaluatori şi din municipiul Bucureşti. Profesorii evaluatori îşi desfăşoară activitatea conform procedurii menţionate la alin. (1).

**#M1**

ART. 4

*(1) Se aprobă plata cadrelor didactice, asistenţi cu atribuţii privind scanarea lucrărilor scrise din centrele de examen, şi a profesorilor evaluatori din cadrul comisiilor din centrele zonale de evaluare/centrele regionale/judeţene de soluţionare a contestaţiilor organizate în judeţele menţionate la art. 1 şi 2, precum şi a cadrelor didactice menţionate la art. 3 alin. (2), după cum urmează:*

*- cadrele didactice, asistenţi în centrul de examen cu atribuţii privind scanarea lucrărilor scrise: 200 lei/zi;*

*- profesor evaluator în format digital din cadrul evaluării naţionale: 18 lei/lucrare corectată;*

*- profesor evaluator în format digital din cadrul examenului naţional de bacalaureat - 2023: 23 lei/lucrare corectată.*

*(2) Pentru celelalte categorii de personal didactic din comisiile organizate în unităţile de învăţământ pentru evaluarea naţională a absolvenţilor clasei a VIII-a/comisiile din centrele de evaluare/comisiile de contestaţii pentru evaluarea naţională a absolvenţilor clasei a VIII-a/comisiile de bacalaureat din centrele de examen şi din centrele zonale de evaluare se aplică prevederile anexei nr. 4 la Ordinul ministrului educaţiei nr. 4.143/2023\*) privind aprobarea normelor de plată a personalului din cadrul comisiilor desemnate în cadrul concursului naţional de ocupare a posturilor didactice/catedrelor vacante/rezervate din învăţământul preuniversitar şi examenului naţional pentru definitivare în învăţământul preuniversitar, pentru organizarea şi desfăşurarea admiterii în învăţământul liceal, în învăţământul profesional de stat şi în învăţământul dual de stat pentru anul şcolar 2023 - 2024, evaluării naţionale a absolvenţilor clasei a VIII-a, examenului naţional de bacalaureat, examenelor de absolvire/certificare a calificării profesionale pentru învăţământul profesional, liceal şi postliceal, sesiunile anului 2023, cu modificările ulterioare."*

*------------*

*\*) Ordinul ministrului educaţiei nr. 4.143/2023 nu a fost publicat în Monitorul Oficial al României, Partea I.*

**#B**

ART. 5

Direcţia generală învăţământ preuniversitar, Direcţia generală minorităţi şi relaţia cu Parlamentul, Centrul Naţional de Politici şi Evaluare în Educaţie, Direcţia generală economică, Direcţia generală infrastructură, inspectoratele şcolare judeţene/Inspectoratul Şcolar al Municipiului Bucureşti şi conducerile unităţilor de învăţământ preuniversitar duc la îndeplinire prevederile prezentului ordin.

ART. 6

Prezentul ordin se publică în Monitorul Oficial al României, Partea I.

---------------