ORDIN Nr. 4062/2023 din 25 aprilie 2023

pentru completarea Ordinului ministrului educaţiei nr. 5.243/2022 privind organizarea şi desfăşurarea admiterii în învăţământul liceal pentru anul şcolar 2023 - 2024

EMITENT: MINISTERUL EDUCAŢIEI

PUBLICAT ÎN: MONITORUL OFICIAL NR. 408 din 12 mai 2023

În conformitate cu:

- prevederile art. 76 alin. (4) din Legea educaţiei naţionale nr. 1/2011, cu modificările şi completările ulterioare;

- Referatul de aprobare nr. 354/DGIP din 7.03.2023,

în temeiul art. 13 alin. (3) din Hotărârea Guvernului nr. 369/2021 privind organizarea şi funcţionarea Ministerului Educaţiei, cu modificările şi completările ulterioare,

**ministrul educaţiei** emite prezentul ordin.

ART. I

Ordinul ministrului educaţiei nr. 5.243/2022 privind organizarea şi desfăşurarea admiterii în învăţământul liceal pentru anul şcolar 2023 - 2024, publicat în Monitorul Oficial al României, Partea I, nr. 876 din 6 septembrie 2022, se completează după cum urmează:

**- La articolul 2, după alineatul (24) se introduc două noi alineate, alineatele (24^1) şi (24^2), cu următorul cuprins:**

"(24^1) Comisia naţională de admitere poate aproba, în situaţii excepţionale, prin derogare de la prevederile art. 16 alin. (1) şi art. 19 alin. (1) din Metodologia de organizare şi desfăşurare a admiterii în învăţământul liceal de stat pentru anul şcolar 2011 - 2012, aprobată prin Ordinul ministrului educaţiei, cercetării, tineretului şi sportului nr. 4.802/2010, numirea în calitate de preşedinte al comisiei de înscriere din unitatea de învăţământ gimnazial, respectiv de preşedinte al comisiei de admitere din unitatea de învăţământ liceal a unui cadru didactic - membru al consiliului de administraţie.

(24^2) În situaţii justificate, la solicitarea inspectoratelor şcolare judeţene/Inspectoratului Şcolar al Municipiului Bucureşti, Comisia naţională de admitere poate aproba, prin derogare de la prevederile art. 15 alin. (1) din Metodologia de organizare şi desfăşurare a admiterii în învăţământul liceal de stat pentru anul şcolar 2011 - 2012, aprobată prin Ordinul ministrului educaţiei, cercetării, tineretului şi sportului nr. 4.802/2010, un număr mai mare de vicepreşedinţi/secretari/membri în comisia de admitere judeţeană/a municipiului Bucureşti."

ART. II

Direcţia generală învăţământ preuniversitar, Centrul Naţional de Politici şi Evaluare în Educaţie, Direcţia generală minorităţi şi relaţia cu Parlamentul - Direcţia minorităţi, Direcţia generală economică, inspectoratele şcolare judeţene/Inspectoratul Şcolar al Municipiului Bucureşti şi unităţile de învăţământ preuniversitar duc la îndeplinire prevederile prezentului ordin.

ART. III

Prezentul ordin se publică în Monitorul Oficial al României, Partea I.

p. Ministrul educaţiei,

**Gigel Paraschiv,**

secretar de stat

Bucureşti, 25 aprilie 2023.

Nr. 4.062.

---------------